Jacob Buksti (S), 1997-12-17:
Jeg synes, at det her ved anden behandling af dette forslag om selskabsligning i hvert fald er værd at notere sig én positiv ting.
Det er Venstres - og, går jeg ud fra, også De Konservatives - meget store omsorg for skatteligningens effektivitet og især selskabsskatteligningens effektivitet.
Det synes jeg da i det mindste giver håb for fremtiden.
Det er jo ikke noget, vi er forvænt med.
Så vil jeg sige, at der jo er blevet sagt mange og mange stærke ord i den her sag - der er også sagt stærke ord på et grundlag, som ikke har noget som helst med sagen at gøre - men uanset det synes jeg, at der må være grænser for hykleriet.
Der må være grænser for hykleriet, selv i denne sag.
Det er jo helt utrolig rørende at høre Venstres ordfører, Venstres borgmester i Farum, hr. Peter Brixtofte, stå heroppe og tale varmt for de offentligt ansattes tryghed i ansættelsen, når det samtidig er sådan, at det samme parti sammen med De Konservative som en af hovednøglerne til redning af landets økonomi har, at man over en årrække skal fyre omkring 40.000 offentligt ansatte.
Jeg synes også, det er rørende, når man tager i betragtning, at Venstre og De Konservative igennem 10 års regeringstid mere end nogen anden regering har sørget for at udtynde skatteadministrationens effektivitet, at de så står her og taler varmt for, at nu skal der virkelig gang i sagerne.
Det synes jeg giver anledning til eftertanke.
Jeg synes også, det er bemærkelsesværdigt, som det kom frem under førstebehandlingen, at udlicitering er noget, man taler om alle mulige andre steder, men når det drejer sig om skatteforvaltningen, så vil det give anledning til utryghed osv., osv.
Det gør det åbenbart ikke andre steder.
Og endelig taler man om aftalebrud.
Man taler om aftalebrud i forhold til Kommunernes Landsforening.
Det var vi inde på under førstebehandlingen.
Man taler også om brud på aftaler eller forståelse i forhold til den aftale, man mente at have med skatteministeren under første behandling, igen fuldstændig løsrevet fra sagens kendsgerninger.
Det er jo sådan, at dem, der er indgået aftale imellem, er regeringen, regeringspartierne, SF, CD og hr. Jacob Haugaard - og der er ikke tale om noget aftalebrud.
Det, som vi forsøgte at få at vide under første behandling både fra Venstres ordfører og fra De Konservatives ordfører, var, hvorvidt man overhovedet ville løse billet til at være deltager i de forhandlinger, som skulle foregå og fortsat skal foregå i januar, nemlig om det var sådan, at man tilsluttede sig det overordnede princip om at flytte ansvaret for selskabsligningen fra kommunerne til staten.
Det var det, der er adgangsbilletten, og det kom der ikke noget positivt svar på.
Og det, som vi nu vedtager, er det, som aftaleparterne er enige om, nemlig det overordnede princip, og derefter må vi så tage de konkrete forhandlinger.
Begrundelsen for det hele er, at vi her i landet har en selskabsskattesats, der er ens i hele landet, men at man kan konstatere, at skatteudskrivningen er forskellig fra område til område på grund af forskelle i den ligningsmæssige effektivitet og prioriteringen af ressourcerne i kommunerne.
Og dér er det dødbringende for enhver form for diskussion, at det på trods af gentagne henvendelser til kommunerne hidtil ikke har været muligt at få oplysninger fra dem om, hvordan de prioriterer ressourcerne, og derfor kan man stå og diskutere det her fra nu af og i al evighed uden at komme nogen vegne.
Derfor kan jeg konstatere, at Venstre og De Konservative fortsat diskuterer det her, som om det ikke handler om selskabsligning, men om alt muligt andet, og det skal man være velkommen til, men Socialdemokratiet støtter fortsat lovforslaget.